input: DECIZIA DE PUNERE ÎN APLICARE (UE) 2015/206 A COMISIEI
  din 9 februarie 2015
  privind aprobarea sistemului de iluminat exterior eficient obținut prin utilizarea de diode electroluminiscente propus de Daimler AG ca tehnologie inovatoare ce permite reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului
  (Text cu relevanță pentru SEE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
  întrucât:
  (1)
  Producătorul Daimler AG („solicitantul”) a depus, la 14 noiembrie 2013, o cerere pentru aprobarea unui sistem de iluminat exterior eficient prin utilizarea diodelor electroluminiscente (LED-uri) ca pachet de tehnologii inovatoare. S-a evaluat dacă cererea este completă, în conformitate cu articolul 4 din Regulamentul de punere în aplicare (UE) nr. 725/2011 al Comisiei (2). Comisia a constatat că anumite informații relevante lipseau din cererea inițială și i-a cerut solicitantului să o completeze. La data de 14 mai 2014 solicitantul a furnizat informațiile solicitate. Cererea a fost considerată completă, iar perioada de care dispune Comisia pentru a evalua cererea a început în ziua următoare datei primirii oficiale a informațiilor complete, respectiv 15 mai 2014.
  (2)
  Cererea a fost evaluată în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009 („Orientările tehnice”) (3).
  (3)
  Cererea se referă la un sistem de iluminat exterior eficient obținut prin utilizarea diodelor electroluminiscente la luminile de întâlnire, la luminile de drum, la lămpile de poziție față și la plăcuța de înmatriculare. Acest pachet tehnologic este similar tehnologiilor inovatoare aprobate ca ecoinovație prin deciziile de punere în aplicare 2013/128/UE (4) și 2014/128/UE ale Comisiei (5). De asemenea, trebuie remarcat faptul că cererea prezentată de Daimler AG se bazează pe abordarea simplificată descrisă în Orientările tehnice la fel ca în cererea aprobată anterior prin Decizia de punere în aplicare 2014/128/UE, în timp ce cererea aprobată prin Decizia de punere în aplicare 2013/128/UE s-a bazat pe abordarea cuprinzătoare.
  (4)
  Comisia constată că informațiile furnizate în cerere demonstrează că au fost îndeplinite condițiile și criteriile menționate la articolul 12 din Regulamentul (CE) nr. 443/2009 și la articolele 2 și 4 din Regulamentul de punere în aplicare (UE) nr. 725/2011.
  (5)
  Solicitantul a demonstrat că utilizarea LED-urilor la luminile de întâlnire, la luminile de drum, la lampa de poziție față și la plăcuța de înmatriculare nu a depășit 3 % din numărul autoturismelor noi înmatriculate în anul de referință 2009. În sprijinul acestui argument, solicitantul a făcut trimitere la Orientările tehnice, care conțin rezumatul raportului privind inițiativa Light Sight Safety a CLEPA. Solicitantul a utilizat funcții predefinite și date medii în conformitate cu abordarea simplificată descrisă în Orientările tehnice.
  (6)
  Solicitantul, în conformitate cu abordarea simplificată descrisă în Orientările tehnice, a utilizat iluminarea cu halogen ca tehnologie de bază pentru a demonstra capacitatea de reducere a emisiilor de CO2 a sistemului de iluminat în exterior eficient prin utilizarea diodelor electroluminiscente la luminile de întâlnire, la luminile de drum, la lampa de poziție față și la plăcuța de înmatriculare.
  (7)
  Solicitantul a furnizat o metodologie pentru testarea reducerilor emisiilor de CO2, care include formule consecvente cu cele descrise în Orientările tehnice pentru abordarea simplificată cu privire la funcțiile de iluminare. Având în vedere faptul că solicitantul a prezentat o cerere pentru un pachet tehnologic inovator privind un sistem de iluminat exterior eficient obținut prin utilizarea de LED-uri, Comisia consideră că este necesară modificarea formulelor pentru calculul economiilor de CO2 pentru a reflecta economiile totale de CO2 ale pachetului de iluminat. În consecință, metodologia menționată în anexa la decizie diferă în anumite elemente esențiale de cea aprobată prin Decizia de punere în aplicare 2014/128/UE. Comisia consideră că metodologia de testare va duce la rezultate verificabile, repetabile și comparabile și că această metodă poate demonstra, în mod realist și pe baza unor date statistice fiabile, beneficiile tehnologiei inovatoare în materie de reducere a emisiilor de CO2, în conformitate cu articolul 6 din Regulamentul de punere în aplicare (UE) nr. 725/2011.
  (8)
  În acest context, Comisia consideră că solicitantul a demonstrat în mod satisfăcător faptul că reducerea emisiilor obținută datorită tehnologiei inovatoare este de cel puțin 1 g CO2/km.
  (9)
  Având în vedere că activarea iluminatului în exterior nu este cerută pentru testul de omologare de tip în ceea ce privește emisiile de CO2 prevăzut în Regulamentul (CE) nr. 715/2007 al Parlamentului European și al Consiliului (6) și în Regulamentul (CE) nr. 692/2008 al Comisiei (7), Comisia consideră că funcțiile de iluminat în cauză nu intră sub incidența ciclului de încercare standard.
  (10)
  Activarea funcțiilor de iluminat în cauză este obligatorie pentru asigurarea utilizării vehiculului în condiții de siguranță și, în consecință, nu depinde de alegerea conducătorului auto. Pe această bază, Comisia apreciază că producătorul ar trebui să fie considerat responsabil de reducerea emisiilor de CO2 ca urmare a utilizării LEDurilor.
  (11)
  Comisia constată că raportul de verificare a fost pregătit de TÜV NORD Mobilität GmbH & Co. KG, care este un organism independent și certificat, și că acesta sprijină concluziile enunțate în cerere.
  (12)
  În acest context, Comisia consideră că nu trebuie ridicate obiecții în ceea ce privește aprobarea tehnologiei inovatoare în cauză.
  (13)
  Orice producător care dorește să beneficieze de o reducere a emisiilor sale specifice medii de CO2, pentru a-și îndeplini obiectivul specific în materie de emisii datorită reducerilor de emisii de CO2 obținute prin utilizarea tehnologiei inovatoare aprobate prin prezenta decizie, ar trebui, în conformitate cu articolul 11 alineatul (1) din Regulamentul de punere în aplicare (UE) nr. 725/2011, să facă trimitere la prezenta decizie în cererea sa pentru un certificat CE de omologare de tip pentru vehiculele în cauză.
  (14)
  În scopul stabilirii codului general al ecoinovației care trebuie utilizat în documentația relevantă aferentă omologării de tip în conformitate cu anexele I, VIII și IX la Directiva 2007/46/CE a Parlamentului European și a Consiliului (8), trebuie precizat codul individual care trebuie utilizat pentru tehnologia inovatoare aprobată prin prezenta decizie.
  (15)
  Perioada de evaluare a tehnologiei inovatoare menționate la articolul 10 alineatul (2) din Regulamentul de punere în aplicare (UE) nr. 725/2011 urmează să expire. Prin urmare, este necesar ca prezenta decizie să intre în vigoare cât mai curând posibil,
  ADOPTĂ PREZENTA DECIZIE:
  Articolul 1
  (1) Se aprobă ca tehnologie inovatoare, în sensul articolului 12 din Regulamentul (CE) nr. 443/2009, sistemul de iluminat exterior eficient obținut prin utilizarea de diode electroluminiscente (LED-uri), destinat utilizării la vehiculele din categoria M1.
  (2) Reducerea emisiilor de CO2 obținută prin utilizarea sistemului de iluminat exterior eficient cu ajutorul diodelor electroluminiscente (LED-uri), menționat la alineatul (1), se determină aplicând metodologia prevăzută în anexă.
  (3) Codul individual de ecoinovație care trebuie specificat în documentația privind omologarea de tip care trebuie utilizată pentru tehnologia inovatoare aprobată prin prezenta decizie este „10”.
  Articolul 2
  Prezenta decizie intră în vigoare în a șaptea zi de la data publicării în Jurnalul Oficial al Uniunii Europene.
  Adoptată la Bruxelles, 9 februarie 2015.